b'\n_START_ARTICLE_\nStriden mellem Bernhard af Clairvaux og Peter Abelard\n_START_PARAGRAPH_\nBernhard af Clairvaux og Peter Abelard var indblandet i en af Middelalderens mest ber\xc3\xb8mte filosofiske stridigheder, der endte med at Bernhard af Clairvaux fik d\xc3\xb8mt Peter Abelard for k\xc3\xa6tteri i byen Sens 1140.\n_START_SECTION_\nBaggrund\n_START_PARAGRAPH_\nI det tolvte \xc3\xa5rhundredes gejstlige milj\xc3\xb8 var der to forskellige m\xc3\xa5der at opfatte verden p\xc3\xa5, den esoteriske og mystiske og den rationelle, og Peter Abelard og Bernhard af Clairvaux var de to fremmeste repr\xc3\xa6sentanter for hver af fl\xc3\xb8jene. Bernhard var esoteriker og mystiker, mens Abelard var rationalist. M\xc3\xa5let for deres studier var dog det samme: At forst\xc3\xa5 det de troede p\xc3\xa5._NEWLINE_Et andet skel i perioden var det, som fandtes mellem reformbev\xc3\xa6gelsen og dem, der m\xc3\xa5tte v\xc3\xa6re traditionalister. Abelard var dybest set enig med reformfolk som Bernhard i religi\xc3\xb8se sp\xc3\xb8rgsm\xc3\xa5l og i opfattelsen af, hvordan gejstlige burde leve, men alligevel var han mest af alt i opposition til dem, blandt andet da han blev anklaget for k\xc3\xa6tteri af Bernhard i 1140 i Sens._NEWLINE_N\xc3\xa5r Abelard gerne beskrives som rationel og Bernhard som mystiker, er det dog mest for at fremh\xc3\xa6ve forskellene mellem dem. Det g\xc3\xb8r det vigtigt at understrege, at Abelard ogs\xc3\xa5 besad mystiske dimensioner, og at Bernhard gerne brugte rationelle forklaringer i sine skrifter._NEWLINE_Abelard og Bernhard var begge centrale personligheder i b\xc3\xa5de samtidens og i nutidens opfattelser af periodens filosofiske diskussion. M\xc3\xa5ske af samme grund er forholdsvis mange tekster fra deres side blevet bevaret.'